Potgooi - Nuus & Weer 29 Oktober 2019 - NETRADIOSA
Potgooi – Nuus & Weer 29 Oktober 2019
29/10/2019 Corrie Slabbert Nuus 0
Die ontevredenheid onder sekere leiersfigure in die Rooi brigade oor ander leiers wat sommer self besluite neem voor die konferensie, het nou tot spanning gelei. Daar is nou elemente wat reken 'n nuwe leierskap met Malema en Shivanbu in hulle plekke sal die EFF red van uitmekaar spat, maar die ander leiers moet vervang word, is gesê. Volgens die nuwe wending sal minstens ses leiers uit die bus val, en sal ander lede gekies moet word, maar ontleders reken dit gaan die spanning nog verder verhoog in die party. Daar is led van die party wat sê die komende konferensie is die waterskeiding geleentheid, en sal dit net 'n formaliteit wees om die ses nuwe leiers in hulle posisies te kry.
Die Hoof Uitvoerende Beamptes van die Sasol, Bongani Nqwababa en Stephen Cornell het ingestem om te bedank na 'n onafhanklike ondersoek na 'n uiters omstrede VSA projek. Die sogenaamde Lake Charles Chemicals Project wat glo sewe produksie eenhede het wat verskillende chemiese produkte sou lewer, waarvan een 'n tipe plastiek is, sou soveel as $12 miljard (sowat R190 miljard) gekos het. Die maatskappy het oor die afgelope jaar sowat 44% van sy waarde verloor wat direk na die twee gesamentlike Uitvoerende Beamptes gereflekteer en hulle bedankings veroorsaak het. Die onafhanklike ondersoek het bevind dat die twee hoofde direk verantwoordelik is vir die omstrede projekte, en is na onderhandelinge oorreed om te bedank.
Die bestuurshoof van Rand Water, Sipho Mosai, sê waterverbruik het skerp gestyg in die gebiede waar hulle water voorsien. Die departement van Water en Sanitasie en Rand Water, het 'n gesamentlike mediakonferensie gehou oor watervoorsiening uit damme. Mosai sê verbruik het gemiddeld met meer as vyfduisend miljoen liter per dag opgeskiet weens die uiterste warm toestande oor groot dele van die land. Die normale, gemiddelde verbruik is vierduisend-368 miljoen liter per dag, maar in die gebiede wat Rand Water voorsien, het dit met 532 miljoen liter water per dag toegeneem. Mosai het 'n oproep op die publiek gedoen om water net vir basiese behoeftes te gebruik. Hy sê verbruikers gebruik water hoofsaaklik vir nie-persoonlik gebruik, soos om grasperke nat te maak. Hy sê die grootste deel van waterverbruik is vir die opvul van swembaddens. Volgens Mosai is die punt bereik waar water net beskikbaar is vir drink-, kook- en ander basiese gebruik.
Damvlakke in die Wes-Kaap stygitussen steeds na die afgelope paar dae se swaar reën. Damme in die opvangsgebied van die Kaapstadse Metro is gemiddeld 82-komma-8 persent vol, terwyl die gemiddelde damvlak vir die hele Wes-Kaap op amper 66 persent staan. Die woordvoerder van die Departement van Plaaslike Regering en Omgewingsake, James-Brent Styan, sê groot dele van die Karoo en Weskus word steeds deur een van die ergste droogtes nóg geteister. Hy sê die 50 miljoen rand droogtehulp wat onlangs deur die provinsiale regering aangekondig is, sal boere in die gebiede help.
Die Vryheidsfront Plus sê die minister van Finansies, Tito Mboweni, sal ongewilde besluite ten opsigte van staatsondernemings moet neem wanneer hy Woensdag die medium-termyn begroting ter tafel lê. 'n Parlementslid van die VF Plus, Wouter Wessels, sê Mboweni sal sterk moet staan wanneer hy stappe aankondig om sommige van die sukkelende ondernemings te red. Wessels sê die begroting moet die boeke balanseer en rigting aandui, wat noodwendig ongewilde besluite tot gevolg sal hê. Hy sê die minister word gevange gehou deur alliansievennote wat wil keer dat hy besluite neem wat die land kan red.
Die 26-jarige vragbestuurder wat na bewering verantwoordelik was vir die ongeluk waarin agt leerlinge verlede week dood is, is in die Lehurutshe-landdroshof op borgtog van twee-duisend rand vrygelaat. Gabatshwane Phiri van Rietpan naby Zeerust moet weer op 12 Desember in die hof verskyn. Die vragmotor wat Phiri bestuur het, het na bewering 'n boom getref en omgeslaan. Hy staan tereg op aanklagte van strafbare manslag, roekelose of nalatige bestuur, en dat hy sonder 'n rybewys bestuur het. Hy is verlede Maandag in hegtenis geneem nadat hy net 'n leerlingrybewys kon verskaf. Die leerlinge was op pad terug van 'n sokkerwedstryd toe die ongeluk gebeur het.